Jørn Jespersen (SF), 2000-02-23:
I SF ønsker vi et stærkere og mere effektivt samarbejde
internationalt og ikke mindst i EU om at løse grænseoverskridende miljøproblemer.
Derfor mener vi, at der er en række opgaver, som Danmark skal løse, og en række opgaver, som Danmark skal præge i EU-sammenhæng, når vi snakker miljø.
Den første opgave, som vi desværre slet ikke har været inde på i dag, og som derfor mangler i perspektivet, er, at Danmark har en meget vigtig rolle med hensyn til at præge EU's forhandlingslinje i internationale forhandlinger. SF arrangerede for nylig en høring om det internationale miljøsamarbejde og USA's linje her på Christiansborg, og her bemærkede vi, at repræsentanten for Greenpeace International udtalte, at i internationale miljøforhandlinger har Danmark faktisk udvist mere globalt lederskab end USA, på trods af at USA er verdens eneste resterende supermagt.
Repræsentanten for Greenpeace International sagde, at var det ikke for Danmark og for EU, som Danmark har præget, havde vi f.eks. aldrig fået forbudet mod handel med farligt affald med i Baselkonventionen. Det synes jeg er et vigtigt perspektiv, og derfor har jeg lyst til at sige til Enhedslisten her i dag, at for os handler denne diskussion i virkeligheden om, hvad perspektivet og strategien er i en diskussion om miljø i EU-sammenhæng.
Er perspektivet Danmark som globalt lederskab, eller er perspektivet Danmark som nationalt bagstræb?
For os i SF er der ingen tvivl.
Det, der er perspektiv i, det, der er begejstrende at beskæftige sig med, er perspektivet om globalt lederskab på miljøområdet.
Vi synes, Enhedslistens placering som fortaler for det nationale bagstræb er meget lidt klædeligt. Jeg vil gerne henvise til nogle områder, hvor Danmark faktisk har gjort en meget stor indsats
- og det er jo ikke særlig almindeligt at rose folk fra andre partier, men jeg vil gerne i denne sammenhæng rose den nuværende miljøminister, fordi jeg faktisk synes, han har gjort et fremragende arbejde, der illustrerer perspektiverne i at påtage sig det globale lederskab: Tænk på diskussionen om Baselkonventionen, som jeg nævnte før!
Tænk på WTO-forhandlingerne i Seattle, hvor Danmark spillede en meget aktiv rolle!
Tænk på diskussionerne om Biosafety i Montreal her i januar!
Og tænk på det vandrammedirektiv, som nu er blevet vedtaget i EU, og hvor der er meget høje krav til at eliminere miljøfremmede, syntetiske stoffer fra vort vandmiljø!
Det er alt sammen eksempler på, at Danmark er gået i spidsen, har opstillet målsætninger, har opbygget alliancer, har haft en aktiv forhandlingslinje og dermed har præget EU's linje og dermed også de globale miljøforhandlinger.
Det er smaddervigtigt, og det burde vi bruge meget mere tid på.
Den anden hovedopgave, Danmark har i EU-sammenhæng, er selvfølgelig at arbejde for at sikre, at vedtagelser af fælles regler sker på et meget højt niveau, af hensyn til miljø, af hensyn til sundhed, af hensyn til forbrugere osv.
Her spiller miljøgarantien en vigtig rolle, fordi den sikrer, at vi somme tider kan få niveauet højere op, end vi ellers kunne have fået.
Den tredje opgave er at skabe en fremtidig motor for innovationer og dynamik i de fælles miljøregler.
Her spiller miljøgarantien også en rolle.
Endelig er det Danmarks rolle at være foregangsland i den forstand, at vi på nogle områder viser i praksis, at nye teknologier kan indføres, og at gamle, forældede stoffer kan udfases.
Derfor ser SF også miljøgarantien i et internationalt perspektiv - i modsætning til Enhedslisten.
Til gengæld er vi enige i, at den ikke er en reel garanti, som det har været hævdet fra forskellig side, og som Enhedslisten nu søger at skabe illusioner om at man kan gøre den til, og derfor bør den forbedres på en række områder.
Landbruget skal omfattes af den, vi skal have forsigtighedsprincippet styrket, vi skal have sikkerhed for, at garantien gælder, indtil EF-Domstolen måtte have taget stilling, og vi skal sørge for, at sundhed skrives ind på linje med miljø og arbejdsmiljø.
På den baggrund - set i det internationale perspektiv og i bestræbelsen på at sikre et globalt lederskab frem for et nationalt bagstræb - kan vi selvfølgelig ikke støtte Enhedslistens forslag til vedtagelse.
Vi tror ikke meget på en kommission, hvor alle mulige deltager, vi ser sagen i et meget bredere perspektiv, et langt mere vidtgående perspektiv, og derfor vil jeg i stedet foreslå følgende: Forslag til vedtagelse »Folketinget opfordrer regeringen til at arbejde for en styrket miljøpolitik i EU gennem - bedre integration af miljøhensyn i sektorpolitikker, ikke mindst på landbrugs og transportområdet, - mulighed for flertalsafgørelser for miljøafgifter, - iværksættelse af det 6. miljøhandlingsprogram, - vægt på bæredygtighed i udvidelsesforhandlingerne og - en styrkelse af miljøgarantien, så landbrugsområdet omfattes og Kommissionens godkendelsesret fjernes.«